Eliza Calvert Hall

Ffeminist o'r Unol Daleithiau oedd Eliza Calvert Hall (11 Chwefror 1856 - 3 Rhagfyr 1935) sy'n nodigedig am ei gwaith fel awdur, swffragét ac ymgyrchydd dros bleidlais i ferched.

Fe'i ganed yn Bowling Green, Kentucky ar 11 Chwefror 1856; bu farw yn Wichita Falls, Texas. Wedi gadael yr ysgol mynychodd Goleg Ferched, Western.

Ysgrifennai Lida Obenchain o dan y llysenw Eliza Calvert Hall, a daeth yn adnabyddus iawn dros nos am ei straeon byrion yn cynnwys gwraig weddw oedrannus, "Modryb Jane", a siaradai'n blaen am y bobl roedd hi'n eu hadnabod a'i phrofiadau yn y De Gwledig (Deep South).

Gwaith mwyaf adnabyddus Lida Obenchain yw Aunt Jane of Kentucky a ddaeth yn hynod o boblogaidd pan argymhellodd Arlywydd yr Unol Daleithiau Theodore Roosevelt y llyfr i bobl America yn ystod araith, gan ddweud, "Rwy'n argymell yn gynnes bennod gyntaf Modryb Jane o Kentucky fel llwybr i bob teulu lle mae'r dynion yn tueddu i ddiystyru hawliau eu menywod."Cyfieithwyd o: "I cordially recommend the first chapter of Aunt Jane of Kentucky as a tract in all families where the menfolk tend to selfish or thoughtless or overbearing disregard to the rights of their womenfolk."

Magwraeth
Roedd Eliza Caroline Calvert yn ferch i Thomas Chalmers Calvert a Margaret (Younglove) Calvert. Cafodd ei hadnabod fel "Lida" trwy gydol ei hoes. Ganwyd tad Lida, Thomas Chalmers Calvert yn Giles County, Tennessee i Samuel Wilson Calvert, gweinidog Presbyteraidd, a'i wraig Eliza Caroline (Hall) Calvert. Roedd mam Lida, Margaret Younglove, yn dod o Johnstown, Efrog Newydd.

Mynychodd Lida ysgol breifat leol, ac yna Western Female Seminary yn Oxford, Ohio. Dilynodd ddwy yrfa a oedd yn dderbyniol i fenyw sengl yn ei chyfnod: dysgu mewn ysgol ac ysgrifennu barddoniaeth sentimental. Dechreuodd ei gyrfa ysgrifennu proffesiynol er mwyn helpu i gynnal ei mam, ei brodyr a'i chwiorydd. Derbyniodd cylchgrawn Scribner Monthly ddwy o’i cherddi i’w cyhoeddi ym 1879 a thalu’r hyn sy’n cyfateb heddiw i US $ 600. Parhaodd i ysgrifennu a chyhoeddwyd o leiaf chwe cherdd arall cyn ei bod yn ddeg ar hugain oed.

Ar Orffennaf 8, 1885, priododd Lida â'r Uwchgapten William Alexander Obenchain, ag yntau'n 44 oed. Roedd Obenchain yn gyn-filwr, yn frodor o Virginia ac wedi ymladd yn Rhyfel Cartref America; yn 1883 fe'i benodwyd yn llywydd Coleg Ogden, ysgol ddynion fach yn Bowling Green. Cafodd Lida a William bedwar o blant: Margery, William Alexander Jr (Alex), Thomas Hall a Cecilia (Cecil). Oherwydd ei chyfrifoldebau teuluol, nid oedd ganddi lawer o amser i ysgrifennu. Fe wnaeth ei rhwystredigaeth fel gwraig tŷ ddi-dâl ei hysgogi i gefnogi'r achos dros bleidlais i fenywod (neu etholfraint) ac i weithio gyda Chymdeithas Hawliau Cyfartal Kentucky.

Anrhydeddau


Cyfeiriadau

Categori:Ffeministiaid o'r Unol Daleithiau
Categori:Genedigaethau 1856
Categori:Marwolaethau 1935
Categori:Merched y 19eg ganrif
Categori:Pobl o Kentucky